Briternes efterforskning af de muligt hvidvaskede penge er godt i gang under det, de kalder 'Operation Flypast 15'. En flypast er i Storbritannien en flyopvisning, som ofte sker til ære for de kongelige, når man fejrer historiske begivenheder. Sådan er det ikke i dette tilfælde.

Her dækker navnet over myndighedernes hemmelige og omfattende efterforskning af økonomisk kriminalitet, der tilsyneladende involverer en række lande.

Briterne kan se, skriver de i mails til Skat, hvordan Sanjay Shah hvidvasker penge fra Danmark via banker i London. Og medarbejderen fra den britiske myndighed for told og skat, HMRC, oplister samtlige selskaber i Sanjay Shahs koncern, mens han præcist forklarer, hvilken rolle de spiller i den formodede svindel.

"Vi mener, at der er tråd mellem selskaberne og Elysium Global, der er registreret på De Britiske Jomfruøer, og som ejes af Shanjay Shah. Dette selskab har 20 datterselskaber", lyder det i en af de første af de mails, de britiske myndigheder sender.

Briterne fortæller, at Sanjay Shah udnytter to dobbeltbeskatningsaftaler, som Danmark har lavet med henholdsvis USA og Malaysia. Aftalerne gør det muligt at få refunderet den skat på 26 procent, som Skat normalt holder tilbage, når børsnoterede virksomheder udbetaler udbytte. Og ifølge mailen ved briterne også, hvilke handelssystemer Sanjay Shah stiller til rådighed for sine kunder. De fortæller, hvordan systemerne genererer en masse aktiehandler, som reelt ikke eksisterer.

"(...) Vi vurderer, at disse handler i 2014 skabte en omsætning på 150 millioner britiske pund (...) Vi vurderer videre, at Solo Capital 2015 vil forsøge at få udbetalt 750 millioner pund, som Sanjay Shah forventes at få 80 procent af", står der i mailen.

"Jeg er bekymret for den tid, vi bruger"

Efter at have skitseret den svindel, som senere er opgjort til at have kostet Danmark 12,7 milliarder kroner, beder briterne først Skat om at bekræfte, om man i Danmark kender til selskaberne, de har nævnt i deres mail. Dernæst spørger de til, om Danmark har udbetalt udbytteskat til de samme selskaber.

Hos Skat er det lige præcis det, der er sket, og Skat må senere konstatere, at der er stort sammenfald mellem de oplysninger, de får fra Storbritannien og den danske advokat.

I slutningen af juli er det dog endnu ikke begyndt at gå op for Skat, hvor alvorlig henvendelsen fra briterne er.

I sin mail til den danske kollega mandag den 27. juli beder efterforskeren fra Storbritannien om svar på sine spørgsmål senest to dage senere. Men svaret kommer ikke prompte, og det skaber bekymring i det britiske.

"Jeg er bekymret med hensyn til både de meget følsomme spørgsmål i denne sag og den tid, vi bruger", lyder det i en mail fra efterforskeren til Skat den 29. juli 2015.

Der er ferie i både Danmark og England, og danskerne kan ikke sætte hvem som helst til at stå for dialogen med briterne, forklarer den den danske skattemedarbejder i en mail næste dag, torsdag. Her skriver han også, at han nu har modtaget en formel bekræftelse på, at han må arbejde med sagen, men at han i mellemtiden har fundet ud af, at en af hans kolleger i Særlig Kontrol allerede har arbejdet på sagen i juni. Kollegaen er først tilbage på kontoren den 31. juli, understreger den danske skattemedarbejder.